《折杨柳送夏西畴谪居大梁》
明代·陶宗仪

折杨柳，赠君别，杨柳未折心已折。丈夫落落志四方，到此谁能不呜咽。

江南九月天雨霜，雁声堕地秋风长。出门行行几千里，寒烟落日增离伤。

令严独许携家室，藤笈编花载书帙。可怜身上千金裘，阿㜷手缝针线密。

吾闻中原百战馀，民物鲜少城邑虚。君去结庐得幽胜，便可小拟西畴居。

荆蓁塞路猛虎伏，髑髅如山冤鬼哭。愿言缓辔毋疾驱，疾驱恐防伤马足。

折杨柳，歌苦词，呼酒酌君君莫辞。黄河之水东南驰，人生会合还有时。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。